|  |
| --- |
| Til de myndigheder, foreninger og organisationer, der fremgår af vedlagte høringsliste |

**Høring over udkast til bekendtgørelse om godtgørelse og tilskud ved deltagelse i erhvervsrettet voksen- og efteruddannelse m.v.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Styrelsen for Undervisning og Kvalitet sender herved følgende tre bekendtgørelser i høring:

* udkast til bekendtgørelse om godtgørelse og tilskud ved deltagelse i erhvervsrettet voksen- og efteruddannelse (VEU-bekendtgørelse),

* udkast til bekendtgørelse om ændring af bekendtgørelse om deltagerbetaling ved erhvervsrettet voksen- og efteruddannelse, og

* udkast til bekendtgørelse om ikrafttræden af § 1, nr. 26-29 og nr. 31, § 2, nr. 18, § 3, nr. 1-9, § 4, nr. 1-13 og nr. 15-39, § 5, nr. 12 og § 12 nr. 1-8 i lov nr. XXX af YY. december 2018 om ændring af lov om arbejdsmarkedsuddannelser m.v., lov om forberedende voksenundervisning og ordblindeundervisning for voksne, lov om Arbejdsgivernes Uddannelsesbidrag, lov om godtgørelse og tilskud til befordring ved deltagelse i erhvervsrettet voksen- og efteruddannelse og forskellige andre love (Styrket og mere fleksibel voksen-, efter- og videreuddannelse og flytning af administrationen af VEU-godtgørelsen m.v. til Arbejdsgivernes Uddannelsesbidrag) (Ikrafttrædelsesbekendtgørelse) og § 5, nr. 1, i lov nr. 706 af 8. juni 2017 om ændring af lov om Arbejdsgivernes Uddannelsesbidrag, lov om erhvervsuddannelser, lov om folkeskolen og forskellige andre love (Praktikpladsafhængigt bidrag til AUB m.v.).

Udkast til bekendtgørelserne udmønter dele af det lovforslag om ændring af lov om arbejdsmarkedsuddannelser m.v., lov om forberedende voksenundervisning og ordblindeundervisning for voksne, lov om Arbejdsgivernes Uddannelsesbidrag, lov om godtgørelse og tilskud til befordring ved deltagelse i erhvervsrettet voksen- og efteruddannelse og forskellige andre love (Styrket og mere fleksibel voksen-, efter- og videreuddannelse og flytning af administrationen af VEU-godtgørelsen m.v. til Arbejdsgivernes Uddannelsesbidrag) (L 72), som undervisningsministeren fremsatte for Folketinget den 11. oktober 2018.

Høringen drejer sig om udmøntningen af ”Trepartsaftale om styrket og mere fleksibel voksen-, efter- og videreuddannelse (2018-2021)” indgået den 29. oktober 2017, og som er omfattet af L 72.

Udkast til bekendtgørelse om godtgørelse og tilskud ved deltagelse i erhvervsrettet voksen- og efteruddannelse indebærer, at bekendtgørelsen fremadrettet alene indeholder betingelserne for at opnå ret til godtgørelse, tilskud til befordring og tilskud til kost og logi, mens reguleringen af administrationen af godtgørelse og tilskud samles i en særskilt bekendtgørelse, der udstedes og administreres af Arbejdsgivernes Uddannelsesbidrag (AUB). AUB sender et udkast til denne i høring ultimo november 2018.

Herudover er der ændringer i betingelserne for at få godtgørelse og tilskud som følge af Trepartsaftalen.

Det drejer sig om en ændring af kravet om 14 dages forudgående beskæftigelse, således at beskæftigelsen nu kan ligge umiddelbart før eller umiddelbart efter uddannelsen.

Herudover er der en ændring i forhold til personer, der er afskediget og som deltager i uddannelse, således at de nu har adgang til godtgørelse og tilskud, hvis der er indgået en aftale om deltagelse i uddannelse eller er sket optagelse på uddannelsen inden ansættelsesforholdets ophør.

Udkastet afspejler tillige overgangsreglerne i forbindelse med overgangen af administrationen fra henholdsvis a-kasserne og UVM til AUB.

Endelig er der foretaget sammenskrivning af flere bekendtgørelser af hensyn til regelforenkling.

Udkastet til bekendtgørelse om ændring af bekendtgørelse om deltagerbetaling ved erhvervsrettet voksen- og efteruddannelse indebærer, at institutionerne skal opkræve en deltagerbetaling for deltagernes omprøver, der afholdes i medfør af bekendtgørelse om arbejdsmarkedsuddannelser m.v., og som ikke er tilbudt på baggrund af en klage over en prøve. Bekendtgørelsesændringen er en følge af, at der med L 72 indføres regler om omprøver i forbindelse med arbejdsmarkedsuddannelser.

Ikrafttrædelsesbekendtgørelsen indebærer bl.a., at de bestemmelser i loven, der vedrører flytning af administrationen af VEU-godtgørelsen m.v. til Arbejdsgivernes Uddannelsesbidrag, sættes i kraft den 1. januar 2019.

De endelige bekendtgørelser forventes udstedt i december 2018 med ikrafttræden den 1. januar 2019.

Styrelsen skal bede om at modtage eventuelle bemærkninger til bekendtgørelsesudkastene senest **mandag den 10. december 2018, kl. 12.00.**

**Høringssvar** bedes sendt pr. e-mail til: [EUTOAC@stukuvm.dk](mailto:EUTOAC@stukuvm.dk) med kopi til [Marcus.Petersen@stukuvm.dk](mailto:Marcus.Petersen@stukuvm.dk)

I emnefeltet bedes angivet: Høringssvar – VEU-bekendtgørelse m.v.

Eventuelle spørgsmål kan rettes til Marcus Petersen på e-mail: [Marcus.Petersen@stukuvm.dk](mailto:Marcus.Petersen@stukuvm.dk) eller tlf.: 3392 5258.

Der vedlægges en liste over hørte myndigheder, foreninger og organisationer m.v. Udkast til bekendtgørelserne vil ligeledes blive offentliggjort på Høringsportalen.

Med venlig hilsen

Marcus Petersen

Styrelsen for Undervisning og Kvalitet  
Økonomisk-Administrativt Center  
Direkte tlf.: 3392 5258  
E-mail: Marcus.Petersen@stukuvm.dk